**Αρ. Πρωτ. 2744**

*Χανιά, 18/08/2022*

**Προς**:

Υπουργό Τουρισμού, κ. Βασίλη Κικίλια

**Κοιν.:**

Αντιδημάρχους Τουρισμού Π.Ε. Χανίων

Εντεταλμένο Περιφερειακό Σύμβουλο Τουρισμού

Πρόεδρο Συλλόγου Εστίασης Ν. Χανίων

Προέδρους Εμπορικών Συλλόγων Π.Ε. Χανίων

Πρόεδρο Συνδέσμου Τουριστικών Πρακτόρων Δυτικής Κρήτης

Πρόεδρο Συλλόγου Ιδιοκτητών Τουριστικών Καταλυμάτων «Ο Κύδων»

Πρόεδρο Συλλόγου Ενοικιαζόμενων Αυτοκινήτων Ν. Χανίων

Πρόεδρο Συλλόγου Ιδιοκτητών Τουριστικών Λεωφορείων Δυτικής Κρήτης

Γενικό Γραμματέα Ε.Ο.Τ.

ΘΕΜΑ: **Απάντηση Επιχειρηματικής Κοινότητας Χανίων για τη Δυνατότητα Υποστήριξης Παράτασης της Τουριστικής Περιόδου**

Αξιότιμε κε Υπουργέ,

Στο πλαίσιο των κοινών στρατηγικών προτεραιοτήτων του Υπουργείου Τουρισμού και της Επιχειρηματικής μας κοινότητας των Χανίων, όπως επιβεβαιώθηκαν και κατά την πρόσφατη σύσκεψη εργασίας με το σύνολο των τουριστικών φορέων που πραγματοποιήσαμε στο Επιμελητήριο Χανίων, κεντρική θέση έχει και η επέκταση της τουριστικής περιόδου. Μετά από τα πιεστικά προηγούμενα χρόνια της πανδημίας και τα φετινά εξαιρετικά αποτελέσματα επανάκαμψης του Τουριστικού μας προϊόντος, είναι κρίσιμο να καταβληθεί συντονισμένη προσπάθεια για την πραγματοποίηση προόδου τον προσεχή χειμώνα προς όφελος της εθνικής αλλά και της Χανιώτικης Οικονομίας. Ένας χειμώνας με σημαντικές αβεβαιότητες, όπως η κλιμάκωση της Ουκρανικής κρίσης και την Πανδημίας, η ενεργειακή έκρηξη κόστους και επάρκειας ακόμα και οι αναταράξεις στην εφοδιαστική αλυσίδα των τροφίμων.

Στο πλαίσιο αυτό, η Επιχειρηματική κοινότητα των Χανίων λάβαμε με ιδιαίτερη ικανοποίηση την επίσημη επιστολή σας (Α.Π. 925), με την οποία μας ενημερώσατε ότι προτίθεστε - εν όψει της χειμερινής περιόδου 2022-2023 - να κορυφώσετε άμεσα την προσπάθειά της Ελληνικής Πολιτείας για την έλευση και διαμονή συνταξιούχων από τη Βόρεια Ευρώπη σε κατάλληλες περιοχές της Ελλάδας, μεταξύ των οποίων και στα Χανιά. Θεωρούμε σημαντικό τον σχεδιασμό του Υπουργείου Τουρισμού για την έγκαιρη πραγματοποίηση δια ζώσης επαφών στο εξωτερικό με παράγοντες της διεθνούς τουριστικής Αγοράς.

Την Τετάρτη 17/08/2022 και μετά από επίσημη πρόσκληση του Επιμελητηρίου Χανίων (11/08/2022), με στόχο τον αποτελεσματικό συντονισμό των αυτοδιοικητικών, τουριστικών, εμπορικών, μεταφορικών και επισιτιστικών φορέων της Π.Ε. Χανίων, πραγματοποιήθηκε σύσκεψη εργασίας, στην έδρα της επιχειρηματικής μας κοινότητας, στην οποία καταγράφηκε το έντονο ενδιαφέρον και συμμετοχή στη πρωτοβουλία της Ελληνικής Πολιτείας από το σύνολο των εμπλεκόμενων φορέων, οι οποίοι υπογράφουμε την παρούσα απαντητική επιστολή στην πρωτοβουλία σας.

Από πλευράς μας, θέλουμε να σας διαβεβαιώσουμε ότι οι δυνατότητες Φιλοξενίας, Εστίασης, Μεταφορών και Εμπορίου ακόμα και την περίοδο Νοεμβρίου-Φεβρουαρίου στην Π.Ε. Χανίων βρίσκονται σε ικανοποιητικό επίπεδο ποσότητας και ποιότητας, ενώ ταυτόχρονα μπορούν να διευρυνθούν σημαντικά και ευέλικτα στη βάση ενός συγκροτημένου πλάνου και των αναλυτικών δεδομένων του, όπως αυτό αισιοδοξούμε να προκύψει ως αποτέλεσμα των σημαντικών προσεχών επαφών σας στη διεθνή τουριστική Αγορά. Οι κατ’ αρχήν εκτιμήσεις μας είναι ότι στην πρωτεύουσα πόλη των Χανίων των χειμώνα οι διαθέσιμες κλίνες ξενοδοχείων και τουριστικών καταλυμάτων μπορούν να ξεπεράσουν τις 4.000, ενώ εξίσου σημαντικοί τουριστικοί δήμοι της περιφερειακής ενότητας, όπως του Πλατανιά και της Κισσάμου, διαθέτουν επίσης σημαντικά μεγάλο αριθμό κλινών υψηλής ποιότητας, οι οποίες θα μπορούσαν να παραμείνουν ανοιχτές ακόμα και όλο το χρόνο, μετά από την αξιολόγηση της επιχειρηματικής βιωσιμότητας των δεδομένων που θα προκύψουν από τις επικείμενες πρωτοβουλίες και επαφές σας. Και κατά τους χειμερινούς μήνες, οι δυνατότητες του κλάδου Εστίασης της Π.Ε. Χανίων είναι ιδιαίτερα σημαντικές, εκτός από την πρωτεύουσα, ακόμα και σε απομακρυσμένες περιοχές, προσφέροντας στους επισκέπτες μας με επάρκεια και ποιότητα την καταξιωμένη παραδοσιακή αλλά και σύγχρονη Κουζίνα του τόπου μας.

Οι Εμπορικές Αγορές των Χανίων, κυρίως στην πρωτεύουσα πόλη της Περιφερειακής Ενότητας, αλλά και στις έδρες μεγάλων δήμων, όπως της Κισσάμου και του Πλατανιά, είναι σε θέση να εξακολουθήσουν να καλύπτουν με επάρκεια και ποιότητα και τις ανάγκες των χειμερινών επισκεπτών μας, ενώ είναι προφανής η δυνατότητα ενίσχυσης της επέκτασης λειτουργίας και επιπλέον εποχικών καταστημάτων της καλοκαιρινής περιόδου, ανάλογα με τις συγκεκριμένες ανάγκες και την εμπορική ελκυστικότητά τους, όπως αυτές θα προκύψουν ως αποτέλεσμα της σημαντικής πρωτοβουλίας του Υπουργείου Τουρισμού. Επίσης, επιθυμούμε να σας ενημερώσουμε για την λειτουργία στην Π.Ε. Χανίων και κατά τους χειμερινούς μήνες ενός ολοκληρωμένου και σύγχρονου μεταφορικού πλέγματος λεωφορείων, ενοικιαζόμενων αυτοκινήτων και ΤΑΧΙ, τα οποία διαθέτουν υψηλή δυνατότητα μεταφορικού φορτίου με εξαιρετική ποιότητα στόλου οχημάτων και εξυπηρέτησης επισκεπτών.

Θα ήταν παράλειψή μας να μην σας υπενθυμίσουμε για μια ακόμη φορά ότι κατά την εκτίμησή μας η στρατηγική επιτυχία του κοινού εγχειρήματός μας προϋποθέτει και την επείγουσα προώθηση από την Ελληνική πολιτεία της ενίσχυσης σημαντικού πλέγματος αναγκών του προορισμού των Χανίων, όπως η αναβάθμιση βασικών υποδομών - με έμφαση στο επικίνδυνο οδικό δίκτυο - του ραντάρ προσέγγισης του αεροδρομίου, ακόμα και του Νοσοκομείου Χανίων, το οποίο πρόκειται να κληθεί να υποστηρίξει μεγάλης ηλικίας επισκέπτες, κατά τους χειμερινούς μήνες. Επιπλέον, οφείλει να επιδιωχθεί μέσα από ευρύ συναινετικό διάλογο με όλους τους εμπλεκόμενους φορείς και επιχειρήσεις και η ενίσχυση των κινήτρων προσέγγισης νέων πτήσεων στα αεροδρόμια της χώρας, κατά τους χειμερινούς μήνες.

Ο τουριστικός προορισμός των Χανίων, αν και έχει ήδη καταξιωθεί διεθνώς στην κορυφή της κατηγορίας «Ήλιος και Θάλασσα», είναι γεγονός ότι διαθέτει ελκυστικό και σε μεγάλο βαθμό αναξιοποίητο πλούτο χειμερινού Τουρισμού. Τα Χανιά, με ισχυρή αφετηρία το εξαιρετικά ήπιο κλίμα τους, τον πολυδιάστατο φυσικό πλούτο, με επίκεντρο τα επιβλητικά Λευκά τους όρη, τα μακραίωνα Μινωικά και Θρησκευτικά αξιοθέατα και μια από τις πλέον καταξιωμένες γαστρονομικές προτάσεις της Ευρώπης, έχουν όλες τις προϋποθέσεις για να διεκδικήσουν ανταγωνιστικά μια θέση στην «αιχμή του δόρατος» της στρατηγικής πρωτοβουλίας της Ελληνικής Πολιτείας για την επέκταση της Τουριστικής περιόδου.

Ο Πρόεδρος του Επιμελητηρίου Χανίων, *Αντώνης Ροκάκης*

*Ο Αντιδήμαρχος Τουρισμού Κισσάμου, Αντώνης Σταθόπουλος*

*Ο Αντιδήμαρχος Τουρισμού Πλατανιά, Πέτρος Μαρινάκης*

*Ο Αντιπρόεδρος Ένωσης Ξενοδόχων Ν. Χανίων, Εμμανουήλ Σταματάκης*

*Η Αντιπρόεδρος Ομοσπονδίας Ενοικιαζόμενων Δωματίων-Διαμ/των Ν. Χανίων «Άπτερα», Μάρθα Οικονομάκη*

*Ο Πρόεδρος Συνδέσμου Ιδιοκτητών ΤΑΧΙ Ν. Χανίων, Ηλίας Καραπατάκης*